CELEX: 62010TN0391
Language: et
Date: 2010-09-13 00:00:00
Title: Kohtuasi T-391/10: 13. septembril 2010 esitatud hagi — Nedri Spanstaal versus komisjon

6.11.2010   
            
            
               ET
            
            
               Euroopa Liidu Teataja
            
            
               C 301/48
            
         13. septembril 2010 esitatud hagi — Nedri Spanstaal versus komisjon
   (Kohtuasi T-391/10)
   ()
   2010/C 301/76
   Kohtumenetluse keel: hollandi
   
      Pooled
   
   
      Hageja: Nedri Spanstaal BV (Venlo, Madalmaad) (esindajad: Rechtsanwalt M. Slotboom ja Rechtsanwalt B. Haan)
   
      Kostja: Euroopa Komisjon
   
      Hageja nõuded
   
   
               —
            
            
               tunnistada hagi vastuvõetavaks;
            
         
               —
            
            
               tühistada otsuse artikli 1 punkt 9 ajavahemiku osas, mille eest loeti Hit Groep vastutavaks, ning otsuse artikli 2 punkt 9 Nedrile määratud trahvi osas;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hageja palub osaliselt tühistada komisjoni 30. juuni 2010. aasta otsuse ELTL artikli 101 ja EMP lepingu artikli 53 kohase menetluse kohta (asi COMP/38.344 — Pingestusteras).
   Oma hagi toetuseks esitab hageja kolm väidet.
   Esiteks on rikutud ELTL artiklit 101 ning määruse nr 1/2003 (1) artikli 23 lõiget 2 ja põhjendamiskohustust. Sellega tegi komisjon õigus- ja faktivigu, et ta luges Hit Groepi solidaarselt vastutavaks üksnes ajavahemiku eest 1. jaanuarist 1998 kuni 17. jaanuarini 2002. Komisjon oleks pidanud Hit Groepi lugema vastutavaks 1. maist 1987 kuni 17. jaanuarini 2002. Hit Groep kontrollis nimelt kogu sellel ajavahemikul hagejat.
   Teiseks on rikutud määruse nr 1/2003 artikli 23 lõiget 2, suuniseid trahvide arvutamise meetodi kohta (2), proportsionaalsuse põhimõtet ning põhjendamiskohustust. Komisjon tegi õigus- ja faktivigu, arvutades trahvi suuruse õigusliku ülempiiri, nimelt 10 % eelmisel majandusaastal saadud käibest, hageja 2009. aastal saadud käibe alusel. Õiguslik ülempiir oleks tulnud arvutada hageja 2002. aasta käibest.
   Kolmandaks on rikutud leebema kohtlemise programmi (3) punkti 23 ning põhjendamiskohustust. Komisjon tegi õigus- ja faktivigu, vähendades hageja trahvi 30 % asemel 25 %.
   
      (1)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, lk 1; ELT eriväljaanne 08/02, lk 205).
   
      (2)  Suunised määruse (EÜ) nr 1/2003 artikli 23 lõike 2 punkti a kohaselt määratavate trahvide arvutamise meetodi kohta (ELT 2006, C 210, lk 2; ELT eriväljaanne 08/01, lk 171).
   
      (3)  Komisjoni teatis, mis käsitleb kaitset trahvide eest ja trahvide vähendamist kartellide puhul (EÜT 2002, C 45, lk 3; ELT eriväljaanne 08/02, lk 155).